Beweerde ontvoeringsindikaat oopgevlek | Maroela Media
Beweerde ontvoeringsindikaat oopgevlek
Lede van 'n vermeende sindikaat wat ontvoerings in en om Gauteng uitvoer, is die afgelope naweek in hegtenis geneem nadat hulle 'n man gekaap en ontvoer het. Die beweerde meesterbrein agter 'n aantal ander ontvoerings in dié provinsie is ook nou agter tralies, terwyl sy jongste slagoffer dae later eers met sy familie herenig is.
Kol. Dimakatso Sello, polisiewoordvoerder, sê die 47-jarige slagoffer is verlede Woensdag in Hillbrow gekaap en deur ses mans ontvoer.
Die Gautengse eenheid vir georganiseerde misdaad en speurders van Hillbrow het saam met die nasionale taakspan wat ontvoerings vir lospryse ondersoek en die Ekurhuleni-metropolisie gewerk om dié ontvoeringsvoorval te ondersoek.
"Die span het daarin geslaag om een verdagte Saterdag in hegtenis te neem terwyl nog twee onderskeidelik Sondag en Maandagoggend by verskillende huise in Daveyton vasgetrek is," sê sy.
"Die slagoffer is eers vroeg Maandagoggend by 'n huis in Crystalpark aangetref. 'n Verdere drie verdagtes is by die einste huis in hegtenis geneem."
Volgens Sello het die slagoffer geen sigbare beserings opgedoen nie, maar is nietemin na 'n hospitaal geneem.
Hy is sedertdien met sy familie herenig.
Een van die verdagtes is vermoedelik die meesterbrein agter talle ander ontvoerings in Gauteng. Hy is glo uit op borgtog vir drie ander gevalle van kaping, ontvoering en afpersing.
Lt.genl. Elias Mawela, Gautengse polisiekommissaris, sê hy is verlig dat die slagoffer ongedeerd gevind is, maar is steeds bekommerd oor die toename in ontvoerings in die provinsie.
"Kapings en ontvoerings raak 'n groot probleem in Gauteng, maar dit is verblydend om te sien dat die maatreëls wat ons ingestel het, positiewe resultate lewer."
Maroela Media het vroeër berig dat daar 'n toename van nagenoeg 25% in die voorkoms van ontvoerings tussen Julie en September vanjaar was. Gauteng het die meeste van dié ontvoerings aangeteken, met 'n toename van 69% in ontvoeringsgevalle, in vergelyking met dieselfde tydperk verlede jaar.
Volgens misdaadstatistieke wat Vrydag deur die minister van polisie bekendgemaak is, hou meeste ontvoerings met kapings verband. Die kaping en ontvoering van die Moti-broers in Oktober het veral opslae gemaak nadat hulle weke later eers met hul ouers herenig is.
Boer van Rawsonville op plaas geskiet
Tshwane bekommerd oor skerp styging in Covid-19-gevalle
Hy is uit op borgtog , vir kaping, ontvoering en afpersing. Dit wys jou ,nê. Hou hom in die tronk.
Uit op borgtog…..
Die anc land se regstelsel is om van naar te word die regters en landroste is seker op die mense se pay roll
En hulle gaan net weer borgtog kry….
Uit op borgtog daar moet glad nie borgtog op sulke dade gegee word nie. Hy nog nie eers sy straf gekry en is alweer klaar besig met dit waarvoor hy in die 1ste plek gevang was. Nee die regering kan nie die land regeer nie.